Grupurile sportive parlamentare
Sinteză comparativă

Parlamentul Elveţiei a înaintat Centrului European pentru Cercetare şi Documentare (ECPRD) o solicitare cu tema „Grupurile sportive parlamentare”. Pentru răspunsuri cât mai corelate, corespondenţii ECPRD elveţieni au explicat situaţia existentă în Parlamentul Elveţiei: „membrii Grupului de sport din Parlament sunt deputaţi/senatori interesaţi de politica în domeniul sportului şi/sau practică un sport şi/sau  organizează ori participă la anumite evenimente sportive”.

Austria

În Parlamentul Austriei există grupuri neoficiale, care nu au un anumit statut, formate din parlamentari care practică diverse sporturi. Componenţa echipelor sportive este variată: anumite echipe sunt formate numai din angajaţi, altele din angajaţi ai Parlamentului şi parlamentari. Pentru echipele mixte este reprezentativă echipa de soccer, care joacă în scopuri caritabile. În perioada în care Austria a deţinut preşedinţia Uniunii Europene, aceasta a disputat un meci cu echipa similară a Parlamentului European. Totodată, există o şi echipă de soccer formată din angajaţii tineri ai Parlamentului austriac.
Croaţia

Art.95 din Regulamentul Parlamentului croat, care se referă la obligaţiile comitetelor de cooperare interparlamentară, prevede:

Comitetele de cooperare interparlamentară vor facilita cooperarea cu organismele reprezentative ale altor state şi ale organizaţiilor internaţionale, prin stabilirea unor organisme comune şi a unor grupuri de prietenie, în scopul întreprinderii unor acţiuni comune, alinierii poziţiilor privind interesele comune şi pentru schimburile de experienţă, prin intermediul programelor de lucru mutuale, documentărilor şi materialelor informative, întâlnirilor între deputaţi şi schimburilor de delegaţii etc. Aşadar, Parlamentul croat întreţine cooperarea în domeniul sportiv, în cadrul cooperării interparlamentare. 
Parlamentul croat are o echipă permanentă de fotbal, al cărei căpitan este preşedintele Comisiei pentru finanţe şi buget.
Cehia – Camera Deputaţilor

Nu există grupuri de sport oficiale ale deputaţilor. Grupurile formate de deputaţi, în scopul desfăşurării unor activităţi sportive, sunt organizate în particular, iar sporturile particate sunt cu precădere fotbal, tenis şi golf.

Estonia

Potrivit Regulamentului Parlamentului eston (Riigikogu), paragraful 43 -  „Alte asociaţii ale membrilor şi grupărilor politice din Riigikogu”:

(1) Membrii şi grupările politice din Riigikogu pot forma asociaţii.

 (2) Preşedintele unei asociaţii va informa Biroul permanent asupra formării grupului/asociaţiei, obiectivelor, activităţilor şi membrilor acestuia.
Grupurile parlamentare se formează în prima şedinţă a Parlamentului şi nu există restricţii privind numărul de membri. Grupurile parlamentare sunt înregistrate de Biroul delegaţiei estone a Uniunii Interparlamentare.

În prezent, nu există un grup de sport oficial în Riigikogu. Totuşi, Parlamentul eston are o echipă de baschet foarte competitivă, care participă la diverse competiţii. Căpitanul echipei este Preşedintele Parlamentului.
Finlanda

În Parlamentul finlandez (Eduskunta) există un Club de sport.

Franţa (Adunarea Naţională)

Asociaţia sportivă şi culturală a Adunării Naţionale (ASCAN) reuneşte 30 de domenii sportive (aeroclub, arte marţiale, cultură fizică, dans, scrimă, gimnastică chineză, fotbal, golf, pétanque - joc naţional francez -, rugby, tenis, yoga etc.) şi culturale (arte şi spectacole, bridge, cor, canto, genealogie, enologie, turism etc.).
La aceste asociaţii pot adera deputaţi, funcţionari parlamentari, asistenţi, copiii acestora, precum şi pensionari. În funcţie de natura activităţii, anumite secţii acceptă membri şi din afara Aunării Naţionale.

În cursul anului 2006-2007, asociaţia a întrunit aproape 1.100 de membri, dintre care unul din exterior.

Toate secţiile organizează cursuri sau întruniri fie în clădirea Adunării Naţionale, fie în altă locaţie. Se fac propuneri de prezentări de spectacole, competiţii sportive, tursim; se organizează deplasări şi excursii (clubul enologilor, fotbal, golf, rugby). Practic, toate secţiile au organizat manifestări pentru membrii lor: ieşiri anuale ale Aeroclubului, turneuri de bridge, excursii şi dejunuri tematice ale Clubului enologilor, recitaluri de canto sau pian, concerte corale, competiţii de golf, concursuri de pétanque, meciuri de fotbal sau rugby, reprezentanţii anuale de teatru de improvizaţie etc.

Asociaţia se bucură de participarea activă a membrilor săi, ca şi de devotamentul coordonatorilor de activităţi.

Toate informaţiile privind asociaţia sunt disponibile pe site-ul www.ascan.org .

Germania (Bundestag)

Informaţii despre grupul de sport din Bundestag pot fi găsite pe site-ul: www.sport.im.bundestag.de-impressum .
Grecia

În Parlamentul elen există două grupuri de sport formate din parlamentari şi un grup de sport al funcţionarilor parlamentari.

Grupurile de sport ale parlamentarilor sunt echipa de baschet şi cea de fotbal. Orice membru al Parlamentului se poate înscrie în acestea. Grupurile nu sunt oficiale şi nu participă la competiţii sportive; de obicei, meciurile sunt amicale şi se dispută cu echipe similare ale altor parlamente sau ale jurnaliştilor.

Grupul de sport al funcţionarilor publici este o echipă de fotbal. Are un caracter neoficial şi participă în campionatul destinate funcţionarilor publici (cei mai mulţi fiind din ministere), care este înregistrat la Federaţia de Fotbal a Greciei. Înscrierea în grup este liberă, dar participarea în echipă se face pe criterii sportive.
Toate grupurile de sport beneficiază, în zona Attica, de baze sportive publice pentru antrenamente şi meciuri, fiind finanţate de Parlament.

Italia – Senat
Nu există grupuri parlamentare constituite ca atare, ci doar grupuri de prietenie, precum cel al autorităţilor locale sau cel al enologilor, care nu sunt formate exclusiv din parlamentari. În general, aceste grupuri nu sunt oficiale şi nu sunt finanţate ori dotate de către Senat (nu li se asigură staff administrativ; o sală de întruniri poate fi folosită de aceste grupuri, aşa cum este folosită în mod uzual de senatori, pentru activităţi culturale ce au legătură cu sfera politicii).

Letonia

Nu există grupuri de sport; există Subcomisia pentru sport a Comisiei pentru Învăţământ, Cultură şi Ştiinţă.

Lituania

În Parlamentul lituanian (Seimas) există grupuri de sport, iar cel mai cunoscut este cel de atletism, care a participat la patru campionate mondiale parlamentare de marathon şi a cucerit trei titluri. Există, de asemenea, o echipă de fotbal, una de tenis şi una de baschet. Echipa de tenis a participat la numeroase competiţii interparlamentare; echipa de fotbal a jucat cu echipa Poloniei şi cu echipa unui land german.
Polonia – Senat

Potrivit art.21 din Regulamentul Senatului:

1. Senatorii pot înfiinţa cluburi sau grupuri, potrivit orientărilor politice.

2. Cluburile trebuie să fie formate din cel puţin 7 senatori.

3. Grupurile trebuie să fie formate din cel puţin 3 senatori

4. Un senator nu poate să aparţină decât unui club sau unui grup.

5. Cluburile sau grupurile pot numi un reprezentant comun în Consiliul Seniorilor, pe baza unei înţelegeri mutuale.

6. Senatorii pot forma şi alte grupui, pe alte principii decât cele arătate la pct.1.

7. Toate aceste cluburi, grupuri sau grupări vor aduce la cunoştinţa  Preşedintelui Senatului componenţa şi statutul lor.

Grupul de sport din Senat a fost înfiinţat prin decizia Senatului, la data de 7 februarie 2008. Concomitent, au fost stabilite componenţa şi regulamentul intern. Principala misiune grupului este de a îmbunătăţi politica în domeniul sportului, în general şi, în special, activităţile sportive destinate tinerilor, sporturile academice, campionate cluburilor de amatori şi infrastructurii. Activităţile se axează pe:

· iniţierea unor discuţii şi dialoguri în domeniul sportului;

· iniţierea unor proiecte de lege şi moţiuni;

· expunerea opiniilor pe marginea documentelor, propunerilor de hotărâri şi propunerilor legislative;

· organizarea de conferinţe şi seminarii;
· organizarea de diverse competiţii sportive între parlamentari.

Polonia – Sejm
În Parlamentul Poloniei există un grup sportiv împărţit în trei secţii – fotbal, tenis şi baschet – care reuneşte 41 de deputaţi şi senatori.

Regulamentul Sejm-ului prevede:

1. În Sejm, deputaţii pot forma cluburi şi grupuri potrivit orientărilor politice.

2. Un club poate fi format din cel puţin 15 deputaţi.

3. Un grup poate fi format din cel puţin 3 deputaţi.

4. Un deputat nu poate să aparţină decât unui singur club sau grup.

5. Cluburile sau grupurile de deputaţi pot avea un reprezentant comun în Consiliul Seniorilor .

6. În Sejm, deputaţii pot forma şi alte grupuri decât cele prevăzute la pct.1.

7. Cluburile şi grupurile vor aduce la cunoştinţa Preşedintelui Sejm-ului compoziţia şi statutul lor.

Portugalia

În Parlamentul portughez există grupul parlamentar de sport (GDP) care desfăşoară activităţi sportive, culturale etc. GDP este o asociaţie privată, fondată în martie 1993, ai cărei membri sunt parlamentari, funcţionari parlamentari, jurnalişti, alţi angajaţi ai Parlamentului, precum şi membrii familiilor acestora.
www.gdparlamentar.pt 

Suedia

Numeroşi membri ai Riksdag-ului sunt membri ai unor grupuri de prietenie, reţele, alianţe, asociaţii etc. Unele dintre acestea sunt destinate exclusiv parlamentarilor, iar altele sunt deschise şi funcţionarilor parlamentari. În prezent, există 83 de asociaţii (de exemplu Comisia suedeză pentru respectarea drepturilor omului în Turcia, Alianţa Parlamentară Suedia- Tibet etc.) Există şi un grup de sport, denumit Riksdagens idrottsklub, deschis atât parlamentarilor, cât şi funcţionarilor parlamentari.
Nu există un statut specific al acestor asociaţii. Totuşi, pentru a folosi anumite săli din clădirea Parlamentului sau echipamente tehnice, trebuie respectate anumite reguli interne.

Regatul unit al Marii Britanii şi Irlandei de Nord (ambele Camere)

Grupul parlamentar de sport reuneşte membri din toate partidele şi nu are un statut oficial în Parlament. Este constituit numai din parlamentari şi este destinat exclusiv acestora, deşi multe grupuri acceptă ca membri şi alte persoane fizice sau organizaţii din afara Parlamentului în administraţia şi activităţile lor. Comisarul parlamentar pentru standarde administrează regulile pentru aceste grupuri; acestea, în cea mai mare parte, se referă la componenţa grupului, organizarea întrunirilor şi înregistrarea sponsorizărilor venite din afara Parlamentului.
Există o evidenţă a grupurilor care, alături de alte informaţii, poate fi găsită pe site-ul oficial al Parlamentului britanic-

www.parliament.uk/about/how/members/apg.cfm
Grupul de sport, format din parlamentari provenind din toate partidele (All-Party Sports Group) are drept scop „crearea unui forum al personalităţilor şi experţilor sportivi din întreaga lume şi dezbaterea tuturor subiectelor legate de sport şi activitatea fizică”. Există numeroase alte grupuri de sport, axate pe domenii variate, cum ar fi promovarea interesului pentru sport, practicarea anumitor sporturi ori ambele, pescuit sportiv, atletism, box, cricket, Clubul de cricket, ciclism, fotbal, Clubul de fotbal, glof, hockey, motociclism, olimpici şi paralimpici, fotbal scoţian, tir, Liga de rugby, Uniunea de rugby, tenis de masă, tenis, Clubul de Yachting etc.

